RESOLUCIÓN do 7 de xaneiro de 2008 pola que se convoca un curso sobre a nova Lei 30/2007, do 30 de outubro, de contratos do sector público (5 edicións) en colaboración coa Asesoría Xurídica Xeral da Xunta de Galicia.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 17/01/2008

Dentro do plan de actividades da Escola Galega de Administración Pública para o 2008 e de acordo coas funcións atribuídas pola Lei 4/1987, do 27 de maio, de creación da Escola, e pola Lei 10/1989, do 10 de xullo, de modificación da anterior, convócase, en colaboración coa Asesoría Xurídica Xeral da Xunta de Galicia, un curso sobre a nova Lei 30/2007, do 30 de outubro, de contratos do sector público, (5 edicións) conforme as seguintes bases:
1. Destinatarios.
Funcionarios, persoal laboral, persoal estatutario da Xunta de Galicia, do Parlamento Galego, Valedor do Pobo, Consello de Contas, Consello Consultivo, Consello da Cultura Galega, da Administración do Estado, a Administración local e persoal de administración e servizos das universidades galegas dos grupos A, B e C ou I, II e III.
2. Obxectivos.
Procurar o coñecemento da nova lei de contratación ante a súa inminente entrada en vigor.
3. Contidos.
Módulo I: Obxectivos e ámbito de aplicación.
Módulo II: As partes. Órganos competentes.
Módulo III: A preparación.
Módulo IV: A adxudicación
Módulo V: Os efectos.
Módulo VI: A finalización.
Módulo VII: O contrato de obras. O contrato de concesión de obra pública.
Módulo VIII: O contrato de xestión de servizo público.
Módulo IX: O contrato de subministración.
Módulo X: O contrato de servizos.
Módulo XI: Contratación laboral e administrativa.
Módulo XII: Obradoiro práctico.
4. Datas e horario.
1º edición: do 28 de xaneiro ao 4 de febreiro de 2008.
2º edición: do 5 de febreiro ao 12 de febreiro de 2008.
3º edición: do 13 de febreiro ao 20 de febreiro de 2008.
4º edición: do 21 de febreiro ao 28 de febreiro de 2008.
5º edición: do 3 de marzo ao 10 de marzo de 2008.
De luns a venres, de 16.30 a 20.00 h.
A duración do curso será de 20 horas.
5. Prazas: 20.
6. Solicitudes.
-Presentación de solicitudes.
a) O persoal que desexe participar nos cursos que se convocan nesta resolución deberá cubrir o formulario de matrícula en liña que pode atopar no portal web da Escola Galega de Administración Pública no seguinte enderezo:
http://egap.xunta.es/matricula
b) Para cubrir correctamente os formularios de solicitude, no citado enderezo da internet disporase de instrucións de axuda que deberán ser observadas en todo momento polas persoas solicitantes.
c) Os formularios cubertos adecuadamente no enderezo da internet
http://egap.xunta.es/matricula
entenderanse presentados na EGAP.
d) En caso de dúbida, de dificultades técnicas ou de que precise máis información no momento de presentar a solicitude, pode dirixirse á EGAP por medio do enderezo de correo electrónico matricula.egap@xunta.es, que adoptará as medidas necesarias para facilitar a presentación de solicitudes.
Para máis información poden chamar aos teléfonos 981 54 62 41 ou 981 54 58 91.
7. Prazo.
O prazo de presentación de solicitudes finalizará o 22 de xaneiro de 2008.
8. Selección.
Os criterios selectivos que serán empregados son os sinalados con carácter xeral na resolución da Escola Galega de Administración Pública do 30 de xaneiro de 2007 (Diario Oficial de Galicia nº 27 do 7 de febreiro), aínda que se lles dará preferencia aos funcionarios da comunidade autónoma.
A selección dos participantes será realizada pola Asesoría Xurídica Xeral da Xunta de Galicia, a quen corresponde a dirección e responsabilidade académica do curso.
A EGAP publicará na súa páxina web os admitidos neste curso.
9. Desenvolvemento.
O curso convocado desenvolverase na Escola Galega de Administración Pública, situada na rúa Madrid, 2-4, en Santiago de Compostela.
10. Modificacións.
A EGAP reserva para si a facultade de interpretar e de resolver as incidencias que puidesen xurdir no desenvolvemento do curso, así como a de cancelalo, se o escaso número de solicitudes non xustificase a súa realización.
11. Asistencias aos cursos.
a) O persoal seleccionado non poderá renunciar ao curso, salvo por causa de forza maior suficientemente xustificada, por necesidades do servizo ou por causas acreditadas documentalmente pola persoa responsable do departamento administrativo en que desenvolva o seu labor. A renuncia debe ser comunicada por escrito á EGAP cunha antelación de 7 días hábiles antes do comezo do curso, sempre que sexa posible, para que poida cubrirse a vacante. A renuncia presentarase acompañada da acreditación documental que certifique a súa causa. Aquela renuncia ou abandono non xustificado debidamente suporá a exclusión do seleccionado das convocatorias do ano en curso e das do ano seguinte, de acordo co disposto na resolución do 30 de xaneiro de 2007 pola cal se fan públicos os criterios de participación nas actividades docentes da Escola Galega de Administración Pública.
b) Durante a realización das actividades formativas levarase un control permanente da asistencia mediante os sistemas que se establezan para o efecto e, así mesmo, constarán como incidencias as ausencias dentro de cada sesión. Isto implica que o persoal que participe nos cursos terá que anotar a hora de chegada ou saída, de ser o caso, durante a duración oficial do curso, para poder acreditar o tempo que faltou. De non facelo así e realizarse un control de asistencia extraordinario, perderá o dereito a recibir o certificado.
12. Certificados.
a) Outorgaráselle o correspondente certificado de asistencia ao alumnado que participe con regularidade e dedicación no desenvolvemento do curso. Para os efectos de avaliar os coñecementos adquiridos polo alumnado, a EGAP poderá fixar a realización das probas que considere oportunas.
b) É obrigatoria a asistencia con puntualidade a todas as sesións de curso. Calquera ausencia non xustificada ou xustificada insuficientemente implicará a perda do dereito ao certificado acreditativo de participación no curso.
Unicamente poderá autorizarse a ausencia por causas xustificadas, que se acreditarán documentalmente ante o servizo competente da EGAP ou ante a persoa responsable do curso nun prazo máximo de 10 días despois de que este finalice e, en ningún caso, esta ausencia poderá superar o 15% das horas lectivas.
c) Para que quede coñecemento e constancia no seu expediente, as persoas participantes nos cursos terán que facilitarlle unha copia das certificacións recibidas ao servizo de persoal do centro directivo a que estean adscritos.
Santiago de Compostela, 7 de xaneiro de 2008.
Antonio Izquierdo Escribano
Director da Escola Galega de Administración Pública